友人陳槱得楊補之三昧賞之以詩
作者：白玉蟾
朝代：宋

paragraphs: 梅花不清是水清，最是一枝溪上橫。
梅花不明是雪明，凍折老梢飄碎瓊。
梅花不暗是雨暗，隔籬和雨粘珠糝。
梅花不淡是煙淡，煙鎖江村煙慘慘。
梅花不枯是霜枯，霜後不俗霜前粗。
梅花不瘦是月瘦，月下徘徊孤影峭。
梅花不寒是風寒，落英飛上玉闌干。
梅花不濕是露濕，冷蘂含羞曉嗚唈。
雪明偏見梅花魂，筆下六花堆爛銀。
水清偏見梅花骨，筆下一溪寒浸月。
煙淡偏見梅花情，筆下一片黄昏晴。
雨晴偏見梅花貌，筆下娉婷向人笑。
月瘦偏見梅花真，筆下蟾蜍弄早春。
霜枯偏見梅花操，筆下飛霜送春耗。
露濕偏見梅花奇，筆下冷蘂垂百琲。
風寒偏見梅花意，筆下蕭騷奪雲氣。
有人身心似梅花，寫出清淺與橫斜。
補之若見亦驚嗟，機杼迥然別一家。
繁處不繁簡處簡，雪迷曉色月迷晚。
更得一些香氣浮，陽春總在君筆頭。